REPUBLIKA SRBIJA

NARODNA SKUPŠTINA

01 Broj 06-2/507-21

30. novembar 2021. godine

B e o g r a d

**Z A P I S N I K**

**OSME POSEBNE SEDNICE NARODNE SKUPŠTINE**

**REPUBLIKE SRBIJE U DVANAESTOM SAZIVU,**

**ODRŽANE 30. NOVEMBRA 2021. GODINE**

Sednica je počela u 13 časova i 10 minuta.

Sednici je predsedavao Ivica Dačić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 95 narodnih poslanika, a primenom elektronskog sistema za glasanje utvrđeno je da su u sali prisutna 172 narodna poslanika, odnosno da je prisutna većina od ukupnog broja svih narodnih poslanika i da postoje uslovi za rad Narodne skupštine, u skladu sa članom 49. Zakona o Narodnoj skupštini.

Predsednik je obavestio da su sprečeni da sednici prisustvuju narodni poslanici dr Vesna Ivković i Milan Urošević.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Dušan Bajatović, Arđend Bajrami, Nadije Bećiri, dr Marko Bogdanović, Josip Broz, Jelisaveta Veljković, Vladan Glišić, Mladen Grujić, Vladimir Đukanović, Milan Đurica, Vladan Zagrađanin, Enis Imamović, Krsto Janjušević, mr Jadranka Jovanović, Nataša Jovanović, doc. dr Mihailo Jokić, Šaip Kamberi, Rajko Kapelan, Jasmina Karanac, Dragomir Karić, Jovan Kolundžija, Marijana Krajnović, Sofija Maksimović, Rajka Matović, Jelena Mijatović, dr Milorad Mijatović, Jelena Mihailović, Olivera Nedeljković, Slađana Nikolić, Mira Petrović, Ivana Popović, Milena Popović, Nikola Radosavljević, Smilja Tišma, Dubravka Filipovski, Aco Petrović, Ljiljana Kuzmanović-Vujaković, Olivera Ognjanović, Marina Mirković, Nikola Kožović, Jelena Katić i Momčilo Vuksanović.

Predsednik je, saglasno članu 90. stav 1. Poslovnika Narodne skupštine, obavestio da je pozvana da sednici prisustvuje Maja Popović, ministar pravde, sa saradnicima.

Predsednik je obavestio da sednici prisustvuju članovi Radne grupe za izradu Akta o promeni Ustava Republike Srbije, koji su sednicu Narodne skupštine pratili sa galerije Velike sale Doma Narodne skupštine.

Za Osmu posebnu sednicu Narodne skupštine Republike Srbije u Dvanaestom sazivu predsednik je, na osnovu člana 121, a u vezi sa članom 119. stav 3. Poslovnika utvrdio sledeći

**D n e v n i r e d:**

**1. Predlog Akta o promeni Ustava Republike Srbije**, koji je podneo Odbor za ustavna pitanja i zakonodavstvo (broj 010-2166/21 od 29. novembra 2021. godine)

**2. Predlog Ustavnog zakona za sprovođenje Akta o promeni Ustava Republike Srbije**, koji je podneo Odbor za ustavna pitanja i zakonodavstvo (broj 010-2167/21 od 29. novembra 2021. godine)

**3. Predlog odluke o raspisivanju republičkog referenduma radi potvrđivanja Akta o promeni Ustava Republike Srbije**, koji je podneo Odbor za ustavna pitanja i zakonodavstvo (broj 010-2168/21 od 29. novembra 2021. godine).

Narodna skupština je, većinom glasova (od 174 prisutna narodna poslanika, 168 je glasalo za, jedan se uzdržao, a pet nije glasalo), prihvatila predlog narodnog poslanika Ivice Dačića da se obavi

**zajednički načelni i jedinstveni pretres o:**

**- Predlogu Akta o promeni Ustava Republike Srbije,** koji je podneo Odbor za ustavna pitanja i zakonodavstvo (broj 010-2166/21 od 29. novembra 2021. godine),

**- Predlogu Ustavnog zakona za sprovođenje Akta o promeni Ustava Republike Srbije,** koji je podneo Odbor za ustavna pitanja i zakonodavstvo (broj 010-2167/21 od 29. novembra 2021. godine)i

**- Predlogu odluke o raspisivanju republičkog referenduma radi potvrđivanja Akta o promeni Ustava Republike Srbije,** koji je podneo Odbor za ustavna pitanja i zakonodavstvo (broj 010-2168/21 od 29. novembra 2021. godine).

Zatim je Narodna skupština prešla na rad po utvrđenom dnevnom redu sednice, odnosno na **zajednički načelni i jedinstveni pretres o predlozima akata iz tačaka 1, 2. i 3. dnevnog reda**.

Predsednik je, saglasno čl. 146. stav 1, 157. stav 1. i 192. stav 3, a shodno članu 157. stav 2. Poslovnika, otvorio zajednički načelni i jedinstveni pretres o:

**- Predlogu Akta o promeni Ustava Republike Srbije,**

**- Predlogu Ustavnog zakona za sprovođenje Akta o promeni Ustava Republike Srbije** i

**- Predlogu odluke o raspisivanju republičkog referenduma radi potvrđivanja Akta o promeni Ustava Republike Srbije.**

Predloge akata obrazložila je predstavnik predlagača, narodni poslanik Jelena Žarić Kovačević, predsednik Odbora za ustavna pitanja i zakonodavstvo, a zatim se za reč javila Maja Popović, ministar pravde, nakon čega je predsedavajuća Marija Jevđić, potpredsednik Narodne skupštine, saglasno članu 27. i članu 87. st. 2. i 3. Poslovnika produžila rad sednice Narodne skupštine i posle 18,00 časova.

U zajedničkom načelnom i jedinstvenom pretresu učestvovali su narodni poslanici: Samir Tandir, predsednik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, Selma Kučević, predstavnik Poslaničke grupe UJEDINjENA DOLINA - SDA SANDžAKA (povodom čijeg izlaganja se za reč javila predstavnik predlagača, narodni poslanik Jelena Žarić Kovačević, posle čega je na povredu čl. 106. i 107. Poslovnika, ukazao narodni poslanik Đorđe Milićević, nakon čega su se, za reč i repliku, javile ministar Maja Popović i narodni poslanik Selma Kučević, a zatim se za reč ponovo javila ministar Maja Popović, potom je narodni poslanik Đorđe Milićević replicirao narodnom poslaniku Selmi Kučević, posle čega su na povrede Poslovnika ukazali narodni poslanici: prof. dr Jahja Fehratović – ukazao na povredu Poslovnika ne navodeći član na koji se povreda odnosi i Jelena Žarić Kovačević – ukazala na povredu Poslovnika, ne navodeći član na koji se povreda odnosi), Života Starčević, zamenik predsednika Poslaničke grupe JEDINSTVENA SRBIJA (JS) (kome je replicirao narodni poslanik Đorđe Milićević) Branimir Jovanović, predsednik Poslaničke grupe Socijaldemokratska partija Srbije, Stefan Krkobabić, predstavnik Poslaničke grupe PUPS - „Tri P“, prof. dr Žarko Obradović, predstavnik Poslaničke grupe SOCIJALISTIČKA PARTIJA SRBIJE (SPS), dr Balint Pastor, predsednik Poslaničke grupe SAVEZ VOJVOĐANSKIH MAĐARA, Jelena Žarić Kovačević, predstavnik Poslaničke grupe „Aleksandar Vučić - za našu decu“, Misala Pramenković, Nataša Mihailović-Vacić, Marija Jevđić, Đorđe Milićević, hadži Milorad Stošić, dr Amela Lukač Zoranić, Snežana Paunović, Dubravka Kralj, Đorđe Komlenski (nakon čega su se, više puta, za reč i repliku, javljali ministar Maja Popović i narodni poslanik Đorđe Komlenski), Željko Tomić, Luka Kebara, Dejan Kesar, Ilija Matejić i dr Uglješa Mrdić, a zatim se za reč javila ministar Maja Popović, kao i narodni poslanik Milija Miletić, zamenik predsednika Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“.

Zatim je predsednik zaključio zajednički načelni i jedinstveni pretres o predlozima akata iz tačaka 1, 2. i 3. dnevnog reda.

Predsednik je, saglasno članu 87. stav 5. Poslovnika Narodne skupštine, odredio utorak, 30. novembar 2021. godine, sa početkom u 18 časova i 32 minuta, kao Dan za glasanje o tačkama dnevnog reda Osme posebne sednice Narodne skupštine Republike Srbije u Dvanaestom sazivu.

Primenom elektronskog sistema za glasanje utvrđeno je da je u sali prisutno 190narodnih poslanika, odnosno da je prisutna dvotrećinska većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda - PREDLOG AKTA O PROMENI USTAVA REPUBLIKE SRBIJE**

Pošto je Narodna skupština obavila pretres, a pre prelaska na odlučivanje, predsednik je podsetio da, na osnovu člana 203. stav 6. Ustava Republike Srbije, Narodna skupština dvotrećinskom većinom od ukupnog broja narodnih poslanika usvaja akt o promeni Ustava.

Narodna skupština je, dvotrećinskom većinom od ukupnog broja narodnih poslanika (od 196 prisutnih narodnih poslanika, 193 su glasala za, a tri su bila protiv), usvojila Akt o promeni Ustava Republike Srbije.

**2. tačka dnevnog reda - PREDLOG USTAVNOG ZAKONA ZA SPROVOĐENjE AKTA O PROMENI USTAVA REPUBLIKE SRBIJE**

Pošto je Narodna skupština obavila pretres, a pre prelaska na odlučivanje, predsednik je podsetio da se, na osnovu člana 205. stav 2. Ustava Republike Srbije, Ustavni zakon donosi dvotrećinskom većinom od ukupnog broja narodnih poslanika.

Narodna skupština je, dvotrećinskom većinom od ukupnog broja narodnih poslanika (od 196 prisutnih narodnih poslanika, 193 su glasala za, a tri su bila protiv), donela Ustavni zakon za sprovođenje Akta o promeni Ustava Republike Srbije.

**3. tačka dnevnog reda - PREDLOG ODLUKE O RASPISIVANjU REPUBLIČKOG REFERENDUMA RADI POTVRĐIVANjA AKTA O PROMENI USTAVA REPUBLIKE SRBIJE**

Narodna skupština je posebno odlučila da postoje naročito opravdani razlozi za stupanje Odluke na snagu u roku kraćem od osam dana od dana njenog objavljivanja (od 196 prisutnih narodnih poslanika, 193 su glasala za, a tri su bila protiv).

Narodna skupština je, dvotrećinskom većinom od ukupnog broja narodnih poslanika (od 196 prisutnih narodnih poslanika, 193 su glasala za, a tri su bila protiv), donela Odluku o raspisivanju republičkog referenduma radi potvrđivanja Akta o promeni Ustava Republike Srbije.

Pošto je Narodna skupština obavila razmatranje i odlučivanje o svim tačkama dnevnog reda sednice, predsednik Narodne skupštine je, saglasno članu 102. Poslovnika, zaključio Osmu posebnu sednicu Narodne skupštine Republike Srbije u Dvanaestom sazivu.

Sednica je zaključena u 18 časova i 40 minuta.

GENERALNI SEKRETAR PREDSEDNIK

Veljko Odalović Ivica Dačić